  Майя Бывальцева Удмуртиын эрикрадлыкез кылдытонъя но йыружъёсын нюръяськонъя кун программаез быдэсъяны матысь вить аръёсы 600 миллион манет пала висъяны быгатозы. Со сярысь ивортэ «Удмуртия» агентстволэн корреспондентэз. Та ужпумез эскеризы 21-тӥ шуркынмонэ ортчем координаци кенешонын, солэн ужаз Удмуртилэн тӧроез Александр Соловьёв пыриськиз. Элькунысь кунпуш ужъёсъя министр Александр Первухин верамъя, кылем арын кутэм кун программаын кӧня ке ӧръёс чакламын, со пӧлын мер радлыкез утёнэ пыриськись кунмуртъёслы юрттон, «Кышкыттэмлыко кар» сӧзнэтэз улонэ пыӵатон, пыӵал-тӥрлыкез ас мылкыд каремъя сётэм понна калыклы коньдон тырон. Кенешонэ пыриськемъёслэн верамзыя, юанъёс вань программаысь куд-ог ужрадъёслы коньдон висъян но коньдонэз дырыз дыръя уже кутон ласянь. Соин валче, ужкагазэ воштонъёс пыртон сярысь пумкылъян кутэмын. Али 2017-тӥ арлы ужрадъёсты пусъён но выльдэм программаез Удмуртиысь кивалтэтын но Кун Кенешын соглаштон мынэ. Кызьы вераз Александр Первухин, таяз арын пӧртэм каттиянъёс понна кунпуш ужъёсъя министерствоысь ёзэсъёс 500 миллион манетлэсь трос штрафъёс тырытӥзы. «Штрафъёс чотын люкам коньдонлэсь оглюкетсэ йыружъёсты видео вылэ пуктонъя юрттӥськет ӵектэм инвесторлы сётыны луэ, кылемез элькун коньдэтэ мыноз. Кун программаез быдэстон понна матысь аръёсы 600 миллион манет висъян — со зэмос лыдпус», — вераз Удмуртилэн тӧроез Александр Первухин. Тегъёс: Мерлык Ижкар Удмуртия АлександрСоловьёв коньдон кышкыттэмлык  